text: Mange ville se kongehusets diamantbesatte kunstgenstande
  27 september 2016 kl. 13.13
  Koldinghus har haft besøgsrekord med udstillingen om kongehusets private Fabergé-kunst.  
  Mange mennesker vil gerne se kongehusets overdådige diamantbesatte brugs- og kunstgenstande. Det må være konklusionen, efter at Koldinghus har opgjort besøgstallet til udstillingen med kongehusets private juvelerkunst skabt af den russiske hofjuvelér Fabergé.
  70.000 gæster købte en billet til udstillingen, og det er det bedste besøgstal i ti år til de årlige forårsudstillinger på Koldinghus. Det er en stigning på 20.000 gæster i forhold til sidste års udstilling og en fordobling i forhold til besøgstallet i 2006.
  Det siger direktør på Koldinghus, Thomas Thulstrup, til TV SYD.
  Thomas Thulstrup, direktør, Koldinghus: "-Det har været en fantastisk udstilling for Koldinghus. Vi er meget glade."
  Peter Carl Fabergé var juvelér ved den russiske zarfamilie frem til revolutionen i landet i 1917. Han er mest kendt for sine ekstravagante, diamantbesatte smykkeæg. Udstillingen præsenterede 100 Fabergé-genstande, som ejes af den danske kongefamilie.
  Udviklingen i besøgstallet ved forårsudstillingerne på Koldinghus:
  2006               36971             Kolding, den forsvundne renæssanceby
  2007               47566             Våben gennem 1000 år
  2008               38395             Da spaniolerne kom
  2009               47292             Stof til eftertanke
  2010               49098             Nye indtryk fra Orienten
  2011               42063             Biennalen for kunsthåndværk og Design
  2012               45333             Poul Henningsens lysdesign
  2013               43023             Unikaform
  2014               48017             Hammerslået
  2015               50226             At rejse med stil
  2016               70382             Fabergé
  